ຜູ້ນຳມຽນມາ ຈະໄປ ຢ້ຽມຢາມຈີນ
ປະທານາທິບໍດີ Thein Sein ແຫ່ງມຽນມາ ຈະເດີນທາງໄປຢ້ຽມຈີນ ໃນອາທິດໜ້າ
ເຈົ້າໜ້າທີ່ມຽນມາກ່າວວ່າ ປະທານາທິບໍດີ Thein Sein ຈະເດີນທາງໄປຍັງປະເທດ ຈີນໃນສັບປະດາໜ້າເພື່ອທຳການຢ້ຽມຢາມ ຕ່າງປະເທດແບບສອງຝ່າຍເທື່ອທຳອິດນັບ ແຕ່ໄດ້ເຂົ້າຮັບຕຳແໜ່ງໃນທ້າຍເດືອນມີນາ ຜ່ານມາ ພວກເຈົ້າໜ້າທີ່ໆບໍ່ຂໍບອກຊື່ກ່າວວ່າ ທ່ານ Thein Sein ຈະເດີນທາງໄປເຖິງປະເທດຈີນ ໃນວັນທີ 26 ພຶດສະພາ ໂດຍຈະມີເຈົ້າໜ້າທີ່ ອະວຸໂສຫຼາຍໆຄົນຕິດຕາມໄປນໍາ ການເດີນທາງໄປຢ້ຽມຢາມຕ່າງປະເທດໃນນາມປະທານາທິບໍດີພຽງຄັ້ງດຽວກ່ອນໜ້ານີ້ ຂອງທ່ານ ກໍຄືໄປຮ່ວມກອງປະຊຸມສຸດຍອດຜູ້ນຳເຂດເອເຊຍປາຊີຟິກຫຼືອາຊ່ຽນກັບຄູ່ເຈ ລະຈາທີ່ກຸງຈາກາຕ້າໃນເດືອນນີ້ ວາລະສານອີຣະວະດີ ຊຶ່ງເປັນວາລະສານກ່ຽວກັບກິດຈະການມຽນມາທີ່ມີສຳນັກງານຢູ່ໄທ ໄດ້ອ້າງແຫຼ່ງຂ່າວທີ່ເວົ້າວ່າ ການເຈລະຈາຂອງປະທານາທິບໍດີ Thein Sein ຢູ່ຈີນຄາດວ່າ ຈະເພັ່ງເລັງ ໃສ່ເລື່ອງຄວາມໝັ້ນຄົງ ແລະເລື່ອງຍຸດທະສາດ ແຫຼ່ງຂ່າວແຈ້ງໃຫ້ຊາບຕື່ມວ່າ ທ່ານອາດຈະສົນທະນາຫາລືກ່ຽວກັບການທີ່ຈະ ອະນຸຍາດກຳປັ່ນລົບຂອງຈີນເຂົ້າຈອດທີ່ ເມືອງ Kyaukpyu ຊຶ່ງເປັນເມືອງທ່າ ກຳປ່ັນນໍ້າເລິກໃນພາກຕາເວັນຕົກຂອງມຽນມາ ຈີນເປັນຜູ້ໃຫ້ການສະໜັບສະໜຸນທີ່ສຳຄັນແກ່ລັດຖະບານມຽນມາ ຊຶ່ງພວມປະເຊີນກັບ ການຖືກລົງໂທດໂດຍນາໆຊາດຍ້ອນມີປະວັດການເຄົາລົບນັບຖືສິດທິມະນຸດທີ່ບໍ່ດີ ທ່ານ Thein Sein ແມ່ນນາຍພົນເກົ່າທີ່ໄດ້ລາອອກເພື່ອສະມັກເຂົ້າແຂ່ງຂັນໃນການເລືອກຕັ້ງ ເມື່ອເດືອນພະຈິກປີກາຍໃນນາມພົນລະເຮືອນ ໄດ້ມີການຕຳໜິຕິຕຽນຢ່າງກວ້າງຂວາງ ວ່າ ການເລືອກຕັ້ງດັ່ງກ່າວນີ້ແມ່ນເປັນພຽງແຜນການຫຼອກລວງທີ່ແນໃສ່ເພື່ອຄໍ້າປະກັນ ໃຫ້ພວກທະຫານສືບຕໍ່ຄວບຄຸມ ລັດຖະບານຢູ່ໃນປະເທດດັ່ງກ່າວ